Ajuntament i hostaleria es reuneixen per tractar la nova ordenança de terrasses
21 de Septiembre de 2017

Carcaixent

L’alcalde de Carcaixent, Paco Salom, s’ha reunit amb els hostalers de la localitat per informar-los sobre la nova ordenança d’ocupació de la via pública. La intenció de l’encontre era exposar les principals novetats que poden afectar a l’hostaleria i rebre les aportacions necessàries per arribar a un text consensuat entre les principals parts implicades, els empresaris i el veïnat, amb el que també està previst reunir-se en les pròximes setmanes.

Com va explicar Paco Salom a l’inici de la reunió, la nova ordenança pretén unificar el règim jurídic de les ocupacions del domini públic en un mateix text i corregir l’actual caos jurídic, ja que hi han aspectes que no estan contemplats i als que és urgent donar un recolzament normatiu. Salom va assenyalar alguns dels problemes que se’n deriven de la situació actual com els abusos en la instal·lació de carpes, taules i cadires, la falta o deficient senyalització de les ocupacions autoritzades, els problemes de seguretat, sanitat i contaminació acústica, o els incompliments d’algunes persones del sector a requeriments de l’administració.

La proposta que es va presentar té com a objectiu conciliar els interessos econòmics de comerços, bars i restaurants amb el dret al descans i les molèsties que puguen causar estes instal·lacions al veïnat en particular, com a principals usuàries dels carrers i places. Tot, com va posar de relleu Paco Salom, sense perdre de vista la protecció del patrimoni  arquitectònic i paisatgístic de Carcaixent.

Principals novetats

En el text, elaborat pels tècnics municipals, es contemplen els requisits, condicions i procediment per a l’ocupació del domini públic municipal tant de les terrasses com d’altres activitats de caràcter lúdic i popular i s’estableix un règim sancionador per als possibles incompliments de la normativa.

Algunes de les novetats que afecten a l’hostaleria i que es van detallar en la reunió d’ahir són les referents al termini de vigència de les autoritzacions, la senyalització dels límits de l’ocupació de la via pública, els horaris i la superfície màxima de les terrasses. Estos dos últims aspectes són els que més van preocupar als assistents. Pel que respecta als horaris, en l’esborrany d’ordenança figura que les terrasses des l’1 de març al 31 de octubre podran estar muntades de 08.00 a 24.00 hores ampliant-se l’horari fins la 01.00 hores divendres, dissabte i vespres de festiu. Durant els mesos de gener, febrer, novembre i desembre l’horari seria de 08.00 a 24.00 hores. En quant a la superfície a ocupar serà de 3 m2 de superfície/persona aforada en interior fins un màxim de 45 m2 d’ocupació.

L’alcalde va remarcar que el text presentat està “obert a propostes i modificacions” per tal que els hostalers facen valoracions i realitzen les aportacions que consideren oportunes. També va voler llençar un missatge tranquilitzador a l’hora d’explicar com es realitzaria l’aplicació de la nova ordenança. Una vegada entre en vigor s’encetarà un període de transitorietat de dos anys per a que tots els locals puguen adaptar-se a ella sense que altere el seu dia a dia. A més, va assenyalar que els tècnics municipals són conscients que hi han casos excepcionals i que es tindrien en compte .

Paco Salom ha valorat molt positivament esta primera reunió de la que espera que es puguen traure aportacions que possibiliten avançar en un text que siga satisfactori per a les dos parts. Les terrasses, "no han de ser un problema sinó una oportunitat ja que indubtablement entren dins del nostre projecte d’aprofitament sostenible del nostre patrimoni arquitectònic, paisatgístic, cultural i natural. En esta aposta, el comerç i l’hostaleria local juguen un paper molt important per a consolidar esta inversió de futur, de la mateixa manera que també el tenen la resta de veïns i veïnes per la qual cosa hem de fer-les compatibles amb el descans i la convivència."

«En general – ha afegit – crec que tots som conscients de que cal regular l’ús de les places i carrers a la vista de la proliferació de terrasses, carpes i la consegüent activitat al carrer». L’alcalde ha volgut remarcar que es té molt present la importància que tenen les terrases per al sector de l’hostaleria «els bars, cafeteries i restaurants poden guanyar traure molt de benefici amb les terrasses, això és indiscutible. Els empresaris han de poder treballar sense incomodar al veïnat i a la resta d’usuaris de la via pública, de la mateixa manera que els veïns i veïnes que l’activitat de la restauració i l’hostaleria és molt important per al teixit econòmic de Carcaixent».